**Referat af Hovedbestyrelsesmøde, den 26. november 2022**

Mødet blev afholdt på Sekretariatet.

Deltagere: Pia West (PW), Søren Andersen (SA), Niels Johansen (NJ), Jan Steen (JS), Villy Petersen (VP), Jørn Boklund (JB), Maria Steenberg (MS), Michael Th. Larsen (ML).

Referent: Michael Th. Larsen

1. **Velkomst og indledning v/Pia**

PW bød velkommen til mødet og introducerede mødets dagsorden, som hovedsagelig ville fokusere på forberedelsen af repræsentantskabsmødet.

1. **Fastlæggelse af og godkendelse af dagsorden og herunder punkternes rækkefølge**

Dagsordenen blev godkendt uden bemærkninger.

1. **Transport i fremtiden**

Firmaet Geraldy var repræsenteret ved Hugo Kipp under behandlingen af dette punkt, hvor der blev fremvist en bil med 42 kurve. Hugo Kipp demonstrerede trailerens funktionaliteter, derunder vandingssystem, ventilation, kurveindretning og forsyning.

Herefter drøftede Hovedbestyrelsen investeringsforslag, og man enedes om at bemyndige Forretningsudvalget til at implementere en investering i størrelsesordenen 1,5 mio kroner. Det indkøbte udstyr vil kunne servicere vore ordinære langflyvninger samt landsflyvninger i hele landet, ligesom investeringen vil kunne løse behovet for transport og opsamling i Region Øst på alle flyvninger med torsdagsindlevering i den kommende sæson, hvorved et kritisk behov for en ny opsamlingsplads elimineres. En mere detaljeret redegørelse for investeringen følger i separat artikel. Der var enighed om, at investeringen er væsentlig for en fremtidssikring og optimering af vores transporter, ligesom investeringen anses for at skabe et solidt grundlag for yderligere tiltag i fremtiden.

1. **DdB´s Landsdommerklub**

PW orienterede Hovedbestyrelsen om sin deltagelse ved Landsdommerklubbens generalforsamling. Hovedbestyrelsen drøftede og godkendte en ændring til Landsdommerklubbens vedtægter bestående i, at klubben vælger en bestyrelse på 3 medlemmer i sin egen kreds. DdB administrerer klubbens økonomi, og der stilles krav om, at Landsdommerklubben årligt indsender godkendt regnskab og referat af generalforsamling til Hovedbestyrelsen.

**5. Repræsentantskabsmødets dagsorden**

Hovedbestyrelsens forslag til kapflyvningsplanen blev fremvist med henblik på at gennemgå indsendte ændringsforslag.

ForeningerneDAN 023 Aalborg, DAN 066 Skive, DAN 170 Jebjerg, DAN 180 Karup og DAN 222 Sjælsø foreslår, at strukturen fra kapflyvningsplanen 2022 fastholdes i 2023 - 2024, således at lang- og mellemdistanceflyvninger afvikles i lige uger og sprint i ulige uger. Hovedbestyrelsen kan ikke gå ind for dette forslag, som reelt umuliggør implementeringen af Geraldy-transportudstyr i sæson 2023. Grundet spørgsmålets omfattende konsekvenser for kapflyvningsplanens behandling, behandles forslaget under et separat punkt på repræsentantskabsmødets dagsorden umiddelbart før behandlingen af ændringsforslag til de enkelte flyvninger.

Der var indsendt følgende ændringsforslag til kapflyvningsplanen 2023 – 2024:

DAN 046 Horsens foreslår, at Halstenbek i uge 21 erstattes af Zeven.

DAN 046 Horsens foreslår, at Celle i uge 22 erstattes af Minden.

DAN 128 Sæby foreslår, at de to første langflyvninger placeres i uge 23 (Celle) og uge 24 (Münster).

DAN 046 Horsens foreslår, at Warburg i uge 24 erstattes af Rosmalen.

DAN 023 Aalborg foreslår, at Zeven i uge 25 erstattes af Soltau. Sekretariatet bemærker, at Soltau p.t. ikke er godkendt som slipsted.

DAN 046 Horsens foreslår, at Rosmalen uge 26 erstattes af Giessen.

DAN 046 Horsens foreslår, at Marathon flyvninger afvikles med 3 ugers interval i ugerne 26 – 29 – 32.

Dan 128 Sæby foreslår, at Marathon flyvninger afvikles i ugerne 26 -29 - 32, fra Karlsruhe, Rouen og München.

DAN 074 Vejgaard foreslår, at antallet af langflyvninger reduceres til 5 i ugerne 24-26-28-30-32 fra stationerne Hildesheim, Göttingen, Gotha, Giessen og Fulda i nævnte rækkefølge. Foruden denne ændring foreslås en række andre ændringer til kapflyvningsplanens stationer, som fremgår af oversigten over stillede ændringsforslag til kapflyvningsplanen. Formuleringen af de indsendte forslag var i nogle tilfælde uklare, og foreningen blev under mødet kontaktet for præcisering af forslagsteksten.

Foreningerne DAN 073 Skanderborg og DAN 154 Standard foreslår, at München uge 32 flyttes til uge 33.

DAN 247 Burgundia foreslår, at sprintflyvninger for Bornholm afvikles fra Sverige.

Foreningerne DAN 073 Skanderborg og DAN 154 Standard foreslår separat slip af sportsduer (kfk 90) på sprintflyvninger gældende for hele landet.

Foreningerne DAN 073 Skanderborg og DAN 154 Standard foreslår sportsflyvning med 4 duer på Kfk 93 med separat slip.

Forinden behandlingen af indsendte forslag til slipformer drøftedes Hovedbestyrelsens holdning til slipformer generelt. Man enedes om, at de i 2022 praktiserede slipformer på lang mellemdistance, 1-dags langflyvninger samt marathonflyvninger foreslås videreført i 2023, derunder også praksis for løsladelse og transport af duer på marathonflyvningerne. Med hensyn til kort mellemdistance foreslås gruppeslip for hver af regionerne øst, syd og nord. Forslaget stilles regionsvis, således slipformen kan behandles under hensyntagen til de enkelte regioners forhold, og der kan ordentligvis stilles ændringsforslag på selve repræsentantskabsmødet.

Med hensyn til slipformer er der fremsendt følgende forslag:

Foreningerne DAN 070 Aabenraa og DAN 227 Koldinghus foreslår at ”de gule sprintflyvninger” slippes som regionsslip for region Syd.

Foreningerne i Sektion 31 foreslår særskilt slip på den korte mellemdistance for Sektion 31.

DAN 030 Ringsted foreslår, gruppe slip på sprintflyvningerne for Region Øst.

Foreningerne DAN 031 Randers, DAN 074 Vejgaard, DAN 075 Morsø og DAN 117 Hornslet foreslår, gruppeslip på sprintflyvninger for Region Nord.

DAN 046 Horsens forslår separat slip af sektion 35 på DdB´s sprintflyvninger.

DAN 046 Horsens foreslår eftermiddagsslip fredag på de tre marathonflyvninger, hvor dette er muligt.

DAN 074 Vejgaard foreslår, at DdB følger retningslinjerne fra FSK i Tyskland. Forslaget afvises, idet afvikling af kapflyvninger er Hovedbestyrelsens administrative ansvar, som ikke kan reguleres af repræsentantskabet.

DAN 074 Vejgaard foreslår, at det vedtages at der aldrig må slippes duer før 1 time efter solopgang.

Foreningerne DAN 073 Skanderborg og DAN 154 Standard foreslår, at alle mellemdistanceflyvninger slippes som regionsslip.

DAN 117 Hornslet foreslår, at DdB´s mellemdistance åben og sport løslades som gruppeslip.

Vedrørende konkurrencevilkår var der indkommet følgende forslag:

Foreningerne DAN 026 Fladstrand og DAN 074 Vejgaard foreslår, at der ikke må deltages med 1-års duer på marathonflyvninger. Hovedbestyrelsen stiller i denne sammenhæng forslag om, at 1-års duer må deltage på sæsonens to sidste marathonflyvninger.

Vedrørende konkurrenceområder foreslår foreningerne DAN 073 Skanderborg, DAN 153 Tempo og DAN 154 Standard, at sektion 35 fortsætter uændret.

Hovedbestyrelsen forholdt sig i denne sammenhæng til den fortsatte beståen af Sektion 33 med foreningen 055 ”Vejle”. I denne forbindelse er det Hovedbestyrelsens ønske at afvente repræsentantskabsmødets afgørelse om en permanent etablering af Sektion 35, og på baggrund af denne beslutning vurdere på fremtidige sektionsgrænser omkring Vejle-området fra sæson 2024.

Hovedbestyrelsen foreslår, at foreningen 077 ”Arden” overflyttes fra Sektion 54 til Sektion 52 med virkning fra 2023 efter en forsøgsordning i sæson 2022.

I forhold til konkurrenceområder foreligger følgende dispensationsansøgninger:

**Kurt Skov, DAN 055 Vejle** søger om, at den tidsbegrænsede dispensation fra 2022 til at flyve i sektion 33 gøres permanent.

**Team Lauritsen, DAN 055 Vejle** søger om, at den tidsbegrænsede dispensation fra 2022 til at flyve i sektion 33 gøres permanent.

**Niels Hansen, DAN 055 Vejle** søger om, at den tidsbegrænsede dispensation fra 2022 til at flyve i sektion 33 gøres permanent.

**Kim Kudahl Pedersen, DAN 053 Sølyst** søger om dispensation til at flyve i sektion 54 efter flytning til sektion 63’s område.

Omkring mesterskaber gennemgik Hovedbestyrelsen proportionerne for sæson 2022, og man enedes om at stille forslag om følgende til repræsentantskabsmødet:

Afkrydsning af mesterskabsduer (10 henholdsvis 14) udgår i sæson 2023.

Junior- og begyndermesterskab bortfalder og erstattes af et regulært juniormesterskab.

Mesterskabsproportionerne fastholdes derudover uændret i forhold til sæson 2022

Fra foreningerne var der indsendt følgende ændringsforslag til mesterskabsproportioner:

DAN 086 Bangsbo foreslår, at Langdistancemesterskab i sektionerne (Kfk 93), DM lang – åben (Kfk 93) samt Mellemdistance åben i sektionerne (Kfk 94) opgøres som i sæson 2021.

DAN 224 Sct. Kjeld foreslår ES-duekonkurrence for unger på DdB flyvninger. Beregning på koefficient, på samme måde som gamle duer. Bedste resultat på 5 flyvninger tæller.

Til kapflyvningsplanens gennemførelse er der ligeledes indsendt følgende forslag:

**DAN 046 Horsens** foreslår, at Ddb’s sprintflyvninger transporteres med DdB’s trailere. Forslaget afvises, idet det ikke ligger inden for repræsentantskabets kompetencer at træffe beslutning om den praktiske organisering af De danske Brevdueforeningers kapflyvninger, som er Hovedbestyrelsens ansvarsområde.

**DAN 074 Vejgaard** foreslår, at DdB´s sprintflyvninger transporteres med DdB’s trailere, så de håndteres sammen med sektionsduerne og afleveres et angivet sted ved E45 (Horsens), hvor de pakkes på DdB´s trailere. Forslaget afvises med samme begrundelse som i foranstående tilfælde.

**DAN 074 Vejgaard** foreslår fredagsindlevering på alle flyvninger nord for Hamborg.

**DAN 074 Vejgaard** foreslår live video af samtlige slip. Forslaget afvises, idet et sådant arrangement ikke er praktisk muligt.

På valg til Hovedbestyrelsen efter tur er: Landsformand Pia West, for Region Øst Jørn Boklund, for Region Syd Villy Petersen og for Region Nord Søren Andersen. Alle vælges for 2 år. Villy Petersen har meddelt, at han ikke modtager genvalg. Derudover skal vælges to suppleanter for 1 henholdsvis 2 år.

Til løsladerposterne i Region Øst, Syd og Nord er Peter Pedersen, Flemming Bojsen og Henrik Larsen på valg, og alle har meddelt, at de modtager genvalg.

På valg til posten som De danske Brevdueforeningers repræsentantskabsvalgte revisor er Jan Qvortrup, DAN 100 Haslev, og som suppleant Peter Pedersen, DAN 086 Bangsbo. Begge vælges for 1 år.

**6. Beretning**

Beretningen bringes i Brevduen nummer 1, der udkommer den 15. januar. Det aftaltes, at de enkelte udvalg udarbejder indlæg til beretningen, som fremsendes til PW senest 10. december.

**7. Arrangementet i Brædstrup**

Der er truffet aftale med Hotel Pejsegården om arrangementet.

Auktion og foredrag fredag aften er tilrettelagt med Ulrik Lejres store medvirken.

Praktiske detaljer for weekenden blev gennemgået, og der blev aftalt en overordnet plan for arrangementet samt fordeling af arbejdsopgaver.

Aftenfesten vil blive afholdt efter samme koncept som i 2022 og vil blive tilbudt til en kuvertpris på 475 kroner inklusive drikkevarer, hvilket annonceres i kommende nummer af Brevduen.

**8. Landsudstilling**

PW orienterede om sit møde med Landsdommerklubben.

Landsdommerklubben foreslog i denne forbindelse, at proportionerne for klasse 1 og 2 ændres således, at tillægspoint udgår.

VP gennemgik oplæg til proportioner for udstillingens klasser samt tilknyttede konkurrencer og præmier.

Hovedbestyrelsen konkluderede på proportionerne for udstillingen, der offentliggøres i Brevduen, og man enedes om at opgaverne med at modtage tilmeldinger til udstillingen samt udarbejdelse af udstillingskatalog forestås af sekretariatet.

**9. Veterinære forhold v/Jørn Boklund**

JB orienterede om Fødevarestyrelsens bekendtgørelse i forbindelse med, at man med virkning fra 23. november har hævet trusselsniveauet for fugleinfluenza til ”højt”. Bekendtgørelsen betyder umiddelbart, at der ikke må samles brevduer til udstilling og auktion, men at brevduer fortsat må lukkes ud til motionsflyvning omkring slaget, dersom slaget ikke er beliggende inden for en beskyttelses- eller overvågningszone, som er etableret i forbindelse med et lokalt smitteudbrud. Bekendtgørelsen afspejler dog nogle lempelser i forhold til brevduer, som er et resultat af risikovurderingen i forhold til brevduers rolle i smittespredningen af fugleinfluenza. Således er det JBs vurdering, at der er begrundet håb for at opnå tilladelse til at gennemføre vores landsudstilling i Brædstrup, og der udarbejdes dispensationsansøgning herom.

JB orienterede om Newcastle Disease, hvor vi i foråret oplevede, at nogle sjællandske sportskammerater måtte se deres bestand aflivet på grund af et udbrud af sygdommen blandt fjerkræ i en brevduekoloni til trods for, at duerne var behørigt vaccineret mod paramyxo. JB har fremfundet videnskabelig dokumentation for, at beslutningen om aflivning af vaccinerede brevduer er faktuel usaglig, og Hovedbestyrelsen bemyndigede JB til at tage sagen op med myndighederne for at sikre medlemmer mod en tilsvarende situation i fremtiden.

**10. Status på IT & Systemer**

Den potentielle forhandler af Benzing-registreringssystemet arbejder med tests med leverandøren med henblik på godkendelse i De danske Brevdueforeningers regi. Hovedbestyrelsen noterer sig, at processen ikke når i mål forud for sæson 2023, og der forventes tilbagemelding om testforløbet til Hovedbestyrelsens sommermøde efter kapflyvningssæsonen, hvor der kan tages stilling til eventuel godkendelse.

SA oplyste, at der er truffet aftale med TauRIS om deltagelse med en stand i Brædstrup i forbindelse med repræsentantskabsmødet.

SA informerede om, at han havde hjulpet en forening med gamle Tipes-anlæg til en fornuftig løsning, hvor foreningen får erstattet deres anlæg med TauRIS.

SA orienterede om en mulighed for at tilbyde et mindre antal TauRIS 1-felts antenner til en specialpris. Hovedbestyrelsen godkendte idéen, og tilbuddet annonceres i Brevduen.

Man enedes om fremover at tilbyde brugere af Unikon-anlæg at bistå med formidling af salg af elektroniske ringe.

PW orienterede om status på IT-projektet. Vores data er nu overflyttet til den nye eksterne server, som betyder, at vi frigøres fra fysiske servere på sekretariatet, ligesom denne løsning er væsentlig billigere i forhold til drift og vedligeholdelse. Der er dog stadig nogle mindre udfordringer med teknikken, som skal løses, og vores programmør arbejder med at få disse sidste rettelser bragt i orden. Der følges i samarbejde med Tommy Rasmussen op på disse tilpasninger, så projektet kan afsluttes helt.

Status på IT-platformen er dermed, at vores udviklingsarbejde og optimering nu er afsluttet, og Hovedbestyrelsen enedes om, at der ikke i det kommende år skal afsættes ekstraordinære udgifter til IT-udvikling og forbedringer.

**11. Økonomi**

PW orienterede om status på økonomien. Regnskabsåret slutter 30. november og afsluttes snarest muligt, således revisionen kan gennemføres, og at årsrapporten kan færdiggøres i god tid forud for repræsentantskabsmødet.

**12. Brevduen**

MS orienterede om distribution af Brevduen, som fortsat og til trods for nøje opfølgning på udeblevne leverancer, ikke fungerer optimalt via vores leverandør, Bladkompagniet. Problemets omfang er desværre så stort, at det kræver en dybdegående opfølgning. Af hensyn til vigtigheden af, at de næste to numre af Brevduen udkommer rettidigt og til alle abonnenter grundet materiale til repræsentantskabsmødet vedtog Hovedbestyrelsen, at de to udgivelser af Brevduen den 15/12 og 15/1 fremsendes foreningsvis med pakkepost til foreningskassererne.

**13. Sekretariatet v/Maria og Pia**

MS og PW informerede om nogle praktiske detaljer i forhold til sekretariatets daglige drift.

**14. Forretningsudvalget orienterer**

PW orienterede om en sag med én af DdBs leverandører i forhold til dennes selskabsforhold, hvortil Forretningsudvalget har rekvireret juridisk bistand. Sagen håndteres af DdBs advokat og vil ikke få økonomiske konsekvenser for organisationen.

**15. Hædersbevisninger**

Der forelå ansøgninger om hædersbevisninger, som blev godkendt.

**16. Godkendelse af sektionslove**

Fra sektionerne 60, 61 og 62 forelå udkast til sektionernes love. Ved gennemgangen blev der identificeret enkelte behov for korrektioner, der meddeles de enkelte sektioner for ændring og godkendelse på deres generalforsamlinger.

**17. Øvrige sager**

Der forelå en ansøgning om godkendelse af slag-navn fra en nordjysk forening.

MS og PW informerede om, at Sekretariatet har modtaget skriftlig information om foreningers ophør, og man henstillede til, at denne information altid tilgår Sekretariatet hurtigst muligt efter ophøret af foreningen.

Ansøgningen blev godkendt.

**19. Bestyrelsens mødeplan**

Møde for gennemgang af årsrapport (på Microsoft Teams): 09.01.2023 kl. 17.

Møde forud for repræsentantskabsmødet 03.02.2023 kl. 16.00

**20. Eventuelt**

Referatet blev oplæst og godkendt.